CELEX: 32021D0826
Language: el
Date: 2021-05-17 00:00:00
Title: Απόφαση (ΕΕ) 2021/826 της Επιτροπής της 17ης Μαΐου 2021 σχετικά με την απαλλαγή από τους εισαγωγικούς δασμούς και από τον ΦΠΑ, η οποία χορηγείται για εμπορεύματα που εισάγονται από το Βέλγιο ως απάντηση στο αίτημα παροχής βοήθειας της Ελλάδας για την αντιμετώπιση της μεταναστευτικής κρίσης [κοινοποιηθείσα υπό τον αριθμό C(2021) 3274] (Τα κείμενα στην ολλανδική, τη γαλλική και την ελληνική γλώσσα είναι τα μόνα αυθεντικά)

25.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 184/1
               
            
         ΑΠΟΦΑΣΗ (ΕΕ) 2021/826 ΤΗΣ ΕΠΙΤΡΟΠΗΣ
         της 17ης Μαΐου 2021
         σχετικά με την απαλλαγή από τους εισαγωγικούς δασμούς και από τον ΦΠΑ, η οποία χορηγείται για εμπορεύματα που εισάγονται από το Βέλγιο ως απάντηση στο αίτημα παροχής βοήθειας της Ελλάδας για την αντιμετώπιση της μεταναστευτικής κρίσης
         
            
               [κοινοποιηθείσα υπό τον αριθμό C(2021) 3274]
            
         
         (Τα κείμενα στην ολλανδική, τη γαλλική και την ελληνική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/132/ΕΚ του Συμβουλίου, της 19ης Οκτωβρίου 2009, για καθορισμό του πεδίου εφαρμογής του άρθρου 143 στοιχεία β) και γ) της οδηγίας 2006/112/ΕΚ όσον αφορά την απαλλαγή από τον φόρο προστιθέμενης αξίας ορισμένων οριστικών εισαγωγών αγαθών (1), και ιδίως το άρθρο 53 πρώτο εδάφιο,
         Έχοντας υπόψη τον κανονισμό (ΕΚ) αριθ. 1186/2009 του Συμβουλίου, της 16ης Νοεμβρίου 2009, για τη θέσπιση του κοινοτικού καθεστώτος τελωνειακών ατελειών (2), και ιδίως το άρθρο 76 πρώτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 2 Μαρτίου 2020, η Ελλάδα υπέβαλε αίτημα παροχής βοήθειας κατά την έννοια του άρθρου 15 της απόφασης αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου (3) μετά από περίοδο μεταναστευτικής κρίσης.
                  
               
                     (2)
                  
                  
                     Στις 6 Μαρτίου 2020, ανταποκρινόμενο στο αίτημα της Ελλάδας, το Υπουργείο Άμυνας του Βελγίου, ως κρατικός οργανισμός κατά την έννοια του άρθρου 74 του κανονισμού (ΕΚ) αριθ. 1186/2009 και του άρθρου 51 της οδηγίας 2009/132/ΕΚ, εισήγαγε και απέστειλε στην Ελλάδα εξοπλισμό επείγουσας βοήθειας και άλλες αναγκαίες προμήθειες για διανομή ή διάθεση στους αιτούντες άσυλο και τους μετανάστες.
                  
               
                     (3)
                  
                  
                     Εν αναμονή της κοινοποίησης της απόφασης της Επιτροπής, το Βέλγιο ενέκρινε την αναστολή των εισαγωγικών δασμών και του φόρου προστιθέμενης αξίας (ΦΠΑ) που επιβάλλονται σε εμπορεύματα κατά την έννοια του άρθρου 76 δεύτερο εδάφιο του κανονισμού (ΕΚ) αριθ. 1186/2009 και του άρθρου 53 δεύτερο εδάφιο της οδηγίας 2009/132/ΕΚ.
                  
               
                     (4)
                  
                  
                     Στις 23 Μαρτίου 2020, το Βέλγιο υπέβαλε αίτημα χορήγησης απαλλαγής των εμπορευμάτων που αποστέλλονται στην Ελλάδα από τους εισαγωγικούς δασμούς και από τον ΦΠΑ. Το Βέλγιο υπέβαλε στην Επιτροπή λεπτομερή κατάλογο στον οποίο προσδιορίζονται η φύση και οι ποσότητες των εμπορευμάτων που εισήχθησαν με απαλλαγή από εισαγωγικούς δασμούς και από τον ΦΠΑ και απεστάλησαν στην Ελλάδα.
                  
               
                     (5)
                  
                  
                     Το αίτημα του Βελγίου για χορήγηση απαλλαγής από εισαγωγικούς δασμούς και από τον φόρο προστιθέμενης αξίας για εμπορεύματα που απεστάλησαν στην Ελλάδα θεωρείται ότι υποβλήθηκε από το οικείο κράτος μέλος κατά την έννοια του άρθρου 76 πρώτο εδάφιο του κανονισμού (ΕΚ) αριθ. 1186/2009 και του άρθρου 53 πρώτο εδάφιο της οδηγίας 2009/132/ΕΚ, λαμβάνοντας υπόψη ότι η Ελλάδα υπέβαλε αίτημα παροχής βοήθειας και το Βέλγιο ανταποκρίθηκε κατά την έννοια του άρθρου 15 της απόφασης αριθ. 1313/2013/ΕΕ.
                  
               
                     (6)
                  
                  
                     Η ανθρωπιστική κρίση που απαιτεί επειγόντως τη συνδρομή των άλλων κρατών μελών προκειμένου να προστατευθεί ο αυξημένος αριθμός των αιτούντων άσυλο και των μεταναστών κατά τη χειμερινή περίοδο και οι ακραίες προκλήσεις που επιφέρει, συνιστούν καταστροφή κατά την έννοια του κεφαλαίου XVII τμήμα Γ του κανονισμού (ΕΚ) αριθ. 1186/2009 και του τίτλου VIII κεφάλαιο 4 της οδηγίας 2009/132/ΕΚ.
                  
               
                     (7)
                  
                  
                     Ως εκ τούτου, είναι σκόπιμο να χορηγηθεί στο Βέλγιο απαλλαγή από τους εισαγωγικούς δασμούς που επιβάλλονται στα εμπορεύματα που εισάγονται για τους σκοπούς που περιγράφονται στο άρθρο 74 του κανονισμού (ΕΚ) αριθ. 1186/2009 και απαλλαγή από τον ΦΠΑ στα είδη που εισάγονται για τους σκοπούς που περιγράφονται στο άρθρο 51 της οδηγίας 2009/132/ΕΚ.
                  
               
                     (8)
                  
                  
                     Στις 22 Οκτωβρίου 2020 η Ελλάδα επιβεβαίωσε στην Επιτροπή την παραλαβή των εμπορευμάτων που αναφέρονται στον λεπτομερή κατάλογο που υπέβαλε το Βέλγιο· ενημέρωσε ότι η Γενική Γραμματεία Πολιτικής Προστασίας του Υπουργείου Προστασίας του Πολίτη έχει οριστεί ως αποδέκτης των προαναφερόμενων εμπορευμάτων για τη δωρεάν διανομή ή διάθεσή τους σε μετανάστες και αιτούντες άσυλο και αναγνώρισε ότι έχουν ληφθεί τα κατάλληλα μέτρα για να διασφαλιστεί η συμμόρφωση με τα άρθρα 78, 79 και 80 του κανονισμού (ΕΚ) αριθ. 1186/2009 και με τα άρθρα 55, 56 και 57 της οδηγίας 2009/132/ΕΚ όσον αφορά τα προαναφερθέντα εμπορεύματα.
                  
               
                     (9)
                  
                  
                     Ως εκ τούτου, θα πρέπει να χορηγηθεί απαλλαγή από εισαγωγικούς δασμούς και απαλλαγή από τον ΦΠΑ όσον αφορά τις εισαγωγές που πραγματοποιήθηκαν από το Βέλγιο στις 6 Μαρτίου 2020 με σκοπό την μετέπειτα μεταφορά τους στην Ελλάδα.
                  
               
                     (10)
                  
                  
                     Στις 11 Φεβρουαρίου 2021 πραγματοποιήθηκαν διαβουλεύσεις με τα κράτη μέλη σύμφωνα με το άρθρο 76 του κανονισμού (ΕΚ) αριθ. 1186/2009 και το άρθρο 53 της οδηγίας 2009/132/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Χορηγείται απαλλαγή από τους εισαγωγικούς δασμούς στα εμπορεύματα κατά την έννοια του άρθρου 2 παράγραφος 1 στοιχείο α) του κανονισμού (ΕΚ) αριθ. 1186/2009 και απαλλαγή από τον ΦΠΑ στις εισαγωγές κατά την έννοια του άρθρου 2 παράγραφος 1 στοιχείο α) της οδηγίας 2009/132/ΕΚ, εφόσον πληρούνται οι ακόλουθες προϋποθέσεις:
            
                        α)
                     
                     
                        τα εμπορεύματα προορίζονταν για δωρεάν διανομή και διάθεση από τη Γενική Γραμματεία Πολιτικής Προστασίας του Υπουργείου Προστασίας του Πολίτη της Ελλάδας προς όφελος των αιτούντων άσυλο και των μεταναστών·
                     
                  
                        β)
                     
                     
                        τα εμπορεύματα πληρούν τις απαιτήσεις που προβλέπονται στα άρθρα 75, 78, 79 και 80 του κανονισμού (ΕΚ) αριθ. 1186/2009 και στα άρθρα 52, 55, 56 και 57 της οδηγίας 2009/132/ΕΚ·
                     
                  
                        γ)
                     
                     
                        τα κατάλληλα μέτρα είχαν ληφθεί από τις ελληνικές αρχές για να διασφαλιστεί η συμμόρφωση με τα άρθρα 78, 79 και 80 του κανονισμού (ΕΚ) αριθ. 1186/2009 και με τα άρθρα 55, 56 και 57 της οδηγίας 2009/132/ΕΚ όσον αφορά τα εισαγόμενα εμπορεύματα που εμπίπτουν στο πεδίο εφαρμογής της παρούσας απόφασης.
                     
                  
         
            Άρθρο 2
            Το άρθρο 1 εφαρμόζεται για τις εισαγωγές εμπορευμάτων από το Βέλγιο που πραγματοποιήθηκαν στις 6 Μαρτίου 2020 και στη συνέχεια παραδόθηκαν στην Ελλάδα ως απάντηση στο αίτημα παροχής βοήθειας που υπέβαλε η Ελλάδα στις 2 Μαρτίου 2020 σύμφωνα με το άρθρο 15 της απόφασης αριθ. 1313/2013/ΕΕ.
         
         
            Άρθρο 3
            Η παρούσα απόφαση απευθύνεται στο Βασίλειο του Βελγίου και στην Ελληνική Δημοκρατία.
         
         
            Βρυξέλλες, 17 Μαΐου 2021.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 292 της 10.11.2009, σ. 5.
         
            (2)  ΕΕ L 324 της 10.12.2009, σ. 23.
         
            (3)  Απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (ΕΕ L 347 της 20.12.2013, σ. 924).